**Biroul de informare publică şi relaţii cu presa din cadrul Parchetului de pe lângă Înalta Curte de Casaţie şi Justiţie este împuternicit să aducă la cunoştinţa opiniei publice următoarele:**

În cursul zilei de azi şi în continuarea actelor de urmărire penală efectuate în cauza având ca obiect săvârşirea de către trei persoane (dintre care 2 majori şi unul minor în vârstă de 17 ani) a unei agresiuni asupra unui poliţist,

Procurorii Parchetului de pe lângă Judecătoria Arad au dispus declinarea competenţei de soluţionare a cauzei în favoarea Parchetului de pe lângă Tribunalul Arad pentru efectuarea de cercetări sub aspectul infracţiunii de tentativă de omor.

Potrivit raportului medico-legal care a fost comunicat în cursul zilei de astăzi procurorilor, persoana vătămată necesită pentru vindecare peste 50 zile de îngrijiri medicale, iar viaţa sa a fost pusă  în pericol. Având în vedere concluziile medico-legale formulate în cauză care au impus schimbarea încadrării juridice în infracţiunea de omor, (de competenţa Parchetului de pe lângă Tribunalul Arad), cercetările sunt continuate de procurorii acestei unităţi de parchet.

În prezent, audierile sunt în curs, procurorii Parchetul de pe lângă Tribunalul Arad  urmând a aprecia asupra măsurilor procesuale ce se impun în raport cu noua încadrare juridică.